Sajtóközlemény – Thain János – Képzőművészeti hagyaték

Időpont: 2026. november 5. – 2027. január 30.
Helyszín: Ernest Zmeták Művészeti Galéria, Érsekújvár
Kurátor: Helena Markusková 

       Thain János (1885 – 1953), a sokoldalú festő, rajztanár, néprajzkutató, műgyűjtő és múzeum alapító, Érsekújvár történetének egyik meghatározó személyisége. A 20. század első felében döntő módon formálta a város kulturális életét. Első, 1912-es kiállításával megalapozta a képzőművészeti kiállítások hagyományát. Egyaránt törekedett környezetének művelésére, művészeti érzékenységének kialakítására, valamint figyelmének a történelemre, műemlékekre és a népi kultúra megnyilvánulásaira való irányítására. Feltérképezte a város és környék népi kultúráját, történelmi és képzőművészeti emlékeit. Felfedezte a táj egyedülálló szépségét, egyúttal a helyi népművészet és a múlt tűnőfélben lévő nyomait. Kitartó igyekezetének köszönhetően 1930-ban megalakult a Múzeumi Egyesület, 1936-ban pedig a Városi Múzeum.
     A képzőművészet, ami eredetileg tevékenysége egyik fő területének számított, fokozatosan háttérbe szorult. Egyre inkább kulturális tevékenysége és értékmentő törekvései kerültek előtérbe. Képzőművészeti és néprajzi kiállításokat szervezett, kézikönyvet írt a város műemlékeiről (Érsekújvár műemlékei, 1932), népszerűsítő cikkeket írt a népművészetről, néprajzi és történelmi gyűjteményt hozott létre, amely a Városi Múzeum alapja lett. Hagyatékában fennmaradt két történelmi regény (Érsekújvári lakodalom, 1944, Egy város negyvennyolcban, 1944 – 1948) és egy önéletrajzi jellegű családi krónika (A Thain család krónikája, 1934) kézirata. Aktív és eseményekben gazdag életet élt, amelyet szülővárosa kulturális felemelkedésének szentelt.
      Képzőművészeti műveiben hű maradt a naturalista plenér festészethez, néprajzi rajzaiban pedig a szecesszió lineáris tendenciáiból kiindulva megteremtette saját lényegre törő rusztikus-primitív stílusát. Dokumentáló és tárgyilagos kifejezésmódja tökéletesen megfelelt a történelmi emlékeket és a népi kultúra tárgyait rögzítő leírások szemléltető funkciójának. Egész életében művész pályáról álmodott. Megpróbált érvényesülni a magyar és a csehszlovák művészeti életben. Reprezentatív kiállításokon szerepelt – azonban a modern irányzatok terjedése idején – hagyományos plenér stílusa nem hozta meg számára a szélesebb körű ismertséget és a kívánt elismerést. Képzőművészeti munkássága az érsekújvári táj változásairól, az általa felfedezett jellegzetes motívumokról és az itt élő emberek életmódjáról vall. Képzőművészeti hagyatékának nagy részét az érsekújvári Ernest Zmeták Művészeti Galéria őrzi, és ilyen terjedelemben először látható önálló kiállításon. A kiállítás célja a művész hagyatékának bemutatása a magángyűjteményekből származó művekkel együtt.

